Marit Christensen er forberedt på slakt
- Jeg er forberedt på at det kan komme sterke reaksjoner på det jeg har skrevet, sier forfatteren til VG. VG omtaler boken som en skamløs blottstilling av terroristens mor. Dagbladet skriver at dette ikke er den beste boka som kunne vært skrevet med Wenche Behring Brevik som kilde. «Men det er den eneste vi har». Boken gis ut på Kagge forlag 11. november, og forlegger Erling Kagge går hardt ut mot Marit Christensens beskrivelser av Åsne Seierstad. I boken står det om en kjent forfatter og en advokat som besøkte Wenche Behring Breivik (66) på Radiumhospitalet. Det står at besøket var uanmeldt og at forfatteren og advokaten skal ha blitt bedt om å «forsvinne fra dødsleiet hennes». Forfatteren var Åsne Seierstad og morens advokat var Ragnhild Torgersen. De har en helt annen versjon av hva som skjedde, noe de dokumenterer med et lydbåndopptak. - Dette er bare et eksempel på Wenche Behring Breiviks omskiftelighet som jeg har prøvd å beskrive i min bok, sier Marit Christensen. - Hva består denne omskifteligheten i? - Hun kunne si noe veldig påståelig, og i det neste si noe helt annet. Det var mange som fikk oppleve dette, sier Marit Christensen.Hun sier det aldri var noen diskusjon mellom henne og forlaget om å faktasjekke Wenches opplysninger om Åsne Seierstad og advokat Torgersen. - Vi anonymiserte henne. At et ulikt syn nå kommer frem, understreker bare det jeg har ønsket å få frem om Wenches omskiftelighet, sier forfatteren. - Hva synes du om Kagges krav om at forlaget dementerer og beklager offentlig? - Kagges brev er rettet mot forlaget, så dette er noe de må svare for, sier forfatteren. Christensen sier hun ikke var klar over at også Åsne Seierstad skriver bok om 22. juli og hvor sier blant annet skriver om sitt møte med Wenche Behring Breivik på dødsleiet. - Det var nytt for meg. Jeg er bare glad for at det kommer flere stemmer, slik at denne historien blir dokumentert fra flere hold. Det er bare en fordel. Dette hadde ikke vært bra om denne delen av historien hadde gått i graven, sier Christensen.Christensen sier det har vært krevende å skrive boken, mye på grunn av Wenche Behring Breiviks omtalte omskiftelighet. - Men jeg opplever dette som mitt samfunnsoppdrag,sier Christensen. Forlagsdirektør Kari Spjældnæs i Aschehoug, ønsker ikke å kommentere noe rundt boken før pressekonferansen senere i formiddag.
Forfatter Marit Christensen våknet opp til terningkast to i VG i morges og beskrivelsen av boken som «en skitten skillingsvise».